b'\n_START_ARTICLE_\nPovr\xc5\xa1inska napetost\n_START_PARAGRAPH_\nPovr\xc5\xa1\xc3\xadnska nap\xc3\xa9tost je pojav, da se gladina kapljevine obna\xc5\xa1a kot pro\xc5\xbena plo\xc5\xa1\xc4\x8da. Posledica tega je, da se kapljevine zberejo v kapljice, kot tudi kapilarnost, pojav, da se kapljevina, ki mo\xc4\x8di podlago, vzpne po stenah ozke cevke. Povr\xc5\xa1insko napetost izkori\xc5\xa1\xc4\x8dajo tudi nekatere \xc5\xbeu\xc5\xbeelke za hojo po vodni gladini.\n_START_SECTION_\nVzrok\n_START_PARAGRAPH_\nPovr\xc5\xa1inska napetost je posledica privla\xc4\x8dnih van der Waalsovih sil med molekulami kapljevine. V notranjosti kapljevine je vsaka molekula obdana z vseh strani z drugimi molekulami, zato jo van der Waalsove sile vle\xc4\x8dejo enako v vse smeri in je rezultanta sil enaka ni\xc4\x8d. Za plast molekul na gladini pa to ne velja \xe2\x80\x93 molekule iz notranjosti kapljevine delujejo nanje s privla\xc4\x8dnimi silami, ki jih pa molekule plina z druge strani ne uravnovesijo, tako da jih uravnovesi le nestisljivost kapljevine._NEWLINE_\xc4\x8cista voda ima pri standardnih pogojih povr\xc5\xa1insko napetost pribli\xc5\xbeno 70 mN/m. Povr\xc5\xa1insko napetost mo\xc4\x8dno zmanj\xc5\xa1a dodatek mila, detergenta ali drugih amfifilnih snovi.'